KIRJALLINEN KYSYMYS P-2420/00 esittäjä(t): Jeffrey Titford (EDD) neuvostolle. Europol ja Euroopan unionin poliisivoimat.



Virallinen lehti nro 113 E , 18/04/2001 s. 0092 - 0094



KIRJALLINEN KYSYMYS P-2420/00 esittäjä(t): Jeffrey Titford (EDD) neuvostolle (11. heinäkuuta 2000) Aihe: Europol ja Euroopan unionin poliisivoimat Kysyn neuvostolta seuraavaa: 1. Kuinka monta poliisia on tällä hetkellä Europolin palveluksessa? 2. Kuinka moni heistä on Yhdistyneen kuningaskunnan kansalainen? 3. Kuinka korkea on a) Europolin johtajan vuosipalkka? b) poliisien vuosipalkka? 4. Kuinka monta avustavaan henkilöstöön kuuluvaa työntekijää (poliisien lisäksi) on Europolin palveluksessa? 5. Mitkä ovat Europolin palveluksessa olevien poliisien toimivaltuudet? 6. Mitä heidän oikeudellinen koskemattomuutensa tarkalleen kattaa? 7. Voiko Europolin poliisi surmata ihmisen suorittaessaan virkatehtäviään ilman että tämä johtaa syytteeseen asettamiseen? 8. Kuinka monta poliisia ja avustavaan henkilöstöön kuuluvaa työntekijää tarkalleen on ehdotettu palkattavaksi suunnitteilla olevaan Euroopan unionin poliisin nopean toiminnan yksikköön? 9. Mikä on nopean toiminnan yksikön merkitys? 10. Onko Euroopan unionin uusilla poliisivoimilla valtuuksia sekaantua mihin tahansa Euroopan unionin sisäiseen asiaan? 11. Kenelle näiden poliisivoimien johtaja antaa selontekoja? 12. Miten Yhdistyneen kuningaskunnan hallitus voi valvoa näiden poliisivoimien käyttöä? Vastaus (30. marraskuuta 2000) Neuvosto antaa arvoisan Euroopan parlamentin jäsenen kysymyksiin seuraavat vastaukset: a) Heti aluksi on korostettava sitä, ettei Europolilla ole operatiivista toimivaltaa. Europol-yleissopimuksen 3 artiklassa Europolin tehtävät rajataan selvästi jäsenvaltioiden tukemiseen tietojen ja teknisen tuen toimittamisen muodossa. Europolilla ja sen työntekijöillä ei näin ollen ole valtuuksia toteuttaa operatiivista toimintaa jäsenvaltioissa (esimerkiksi epäiltyjen pidättäminen). Yleisesti ottaen Europolin päätehtävä voidaan määrittää seuraavasti: Europol saa jäsenvaltioiden perustamilta kansallisilta yksiköiltä tietoja, jotka se analysoi. Analyysin tulokset toimitetaan jäsenvaltioille. Europolilla ei ole valtuuksia ryhtyä operatiiviseen toimintaan tietojen keruussa eikä toteuttaa operatiivista toimintaa saamiensa tietojen pohjalta. b) Kysymysten 1, 2 ja 4 osalta neuvosto ilmoittaa arvoisalle Euroopan parlamentin jäsenelle, että edellä kuvattujen Europolin tehtävien mukaisesti Europolin työntekijät eivät ole poliiseja. Europolin koko henkilöstön tehtävänä on avustaa jäsenvaltioiden poliisivoimia. Europolin henkilöstön kokonaismäärä vuonna 2001 on 230 työntekijää. Europol-yleissopimuksen 30 artiklassa määrätään selvästi, että kaikkien Europolin henkilöstöön kuuluvien on hoidettava tehtäviään Europolin tavoitteiden ja tehtävien mukaisesti eivätkä he saa pyytää ohjeita miltään hallitukselta, viranomaiselta, järjestöltä tai Europolin ulkopuoliselta henkilöltä. c) Kysymysten 5, 6 ja 7 osalta neuvosto pyytää arvoisaa Euroopan parlamentin jäsentä katsomaan edellä a alakohdassa esitettyjä huomautuksia. On lisättävä, että Europolin, sen elinten jäsenten sekä Europolin apulaisjohtajien ja työntekijöiden erioikeuksia ja vapauksia koskeva pöytäkirja(1) ei koske niitä Europolin työntekijöiden toimia, jotka eivät sisälly Europolin toimivaltaan. d) Kysymyksen 3 osalta neuvosto ilmoittaa arvoisalle Euroopan parlamentin jäsenelle, että Europolin henkilökuntaan (johtaja mukaan lukien) sovellettavat henkilöstösäännöt on julkaistu virallisessa lehdessä(2). e) Kysymysten 8, 9, 10, 11 ja 12 osalta neuvosto kiinnittää arvoisan Euroopan parlamentin jäsenen huomion siihen, että Eurooppa-neuvosto ilmaisi Santa Maria da Feirassa 19. ja 20. kesäkuuta 2000 pitämässään kokouksessa tyytyväisyytensä siihen, että Euroopan yhteisen turvallisuus- ja puolustuspolitiikan puitteissa mahdollisen unionin ulkoisen toiminnan osalta on nimetty kriisinhallinnan siviilinäkökohtien tärkeimmät painopistealueet ja siviilipoliisivoimavarojen erityistavoitteet. Erityisesti on mainittava, että jäsenvaltiot ovat sitoutuneet vapaaehtoisessa yhteistyössä lähettämään vuoteen 2003 mennessä jopa 5000 poliisia kansainvälisiin tehtäviin erilaisten konfliktinesto- ja kriisinhallintaoperaatioiden yhteydessä. Jäsenvaltiot ovat myös sitoutuneet siihen, että ne kykenevät kokoamaan ja saattamaan toimintavalmiuteen kolmessakymmenessä päivässä jopa 1000 poliisia. Jäsenvaltioiden poliisivoimien osallistumista unionin kriisinhallintatehtäviin ei pidä tällä hetkellä sekoittaa komission esittämään ja neuvostossa parhaillaan tarkasteltavaan nopean toiminnan välinettä koskevaan ehdotukseen. Eurooppa-neuvosto kehotti puheenjohtajavaltio Ranskaa jatkamaan työskentelyä yleisten asioiden neuvostossa pääsihteerin, korkean edustajan kanssa tässä asiassa ja toimittamaan Nizzassa joulukuussa 2000 kokoontuvalle Eurooppa-neuvostolle puheenjohtajavaltion kokonaisselvityksen, johon sisältyy tietoja EU:n voimavarojen kehittämisestä ja täytäntöönpanosta kriisinhallinnan siviilinäkökohtien osalta. (1) EYVL C 221, 19.7.1997, s. 1. (2) EYVL C 26, 30.1.1999, s. 23.